CELEX: 62022TN0041
Language: fi
Date: 2022-01-21 00:00:00
Title: Asia T-41/22: Kanne 21.1.2022 – Fundacja Instytut na rzecz Kultury Prawnej Ordo Iuris v. parlamentti

4.4.2022   
            
            
               FI
            
            
               Euroopan unionin virallinen lehti
            
            
               C 148/30
            
         
      Kanne 21.1.2022 – Fundacja Instytut na rzecz Kultury Prawnej Ordo Iuris v. parlamentti
      (Asia T-41/22)
      (2022/C 148/41)
      Oikeudenkäyntikieli: puola
      
         Asianosaiset
      
      
         Kantaja: Fundacja Instytut na rzecz Kultury Prawnej Ordo Iuris (Varsova, Puola) (edustajat: oikeudellinen neuvonantaja K. Koźmiński ja asianajaja T. Siemiński)
      
         Vastaaja: Euroopan parlamentti
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan kokonaisuudessaan Euroopan parlamentin 11.11.2021 antaman päätöslauselman Puolan tosiasiallisen aborttikiellon ensimmäisestä vuosipäivästä (2021/2925[RSP])
               
            
                  —
               
               
                  toissijaisesti siinä tapauksessa, ettei vaatimusta kumota riitautettu päätöslauselma hyväksytä kokonaisuudessaan, toteamaan tämän päätöslauselman osittain pätemättömäksi, nimittäin sen osan, joka on merkitty kirjaimella Y ja jossa todetaan seuraavaa: ”ottaa huomioon, että fundamentalistinen järjestö Ordo Iuris, jolla on tiiviit yhteydet hallituskoalitioon, on toiminut liikkeellepanevana voimana ihmisoikeuksia ja sukupuolten tasa-arvoa Puolassa heikentävissä kampanjoissa, joilla muun muassa yritetään kieltää abortti, vaaditaan Puolaa vetäytymään Istanbulin yleissopimuksesta ja kehotetaan luomaan niin sanottuja hlbti-vapaita vyöhykkeitä; ottaa huomioon, että Puolan kulttuurisia ja uskonnollisia arvoja käytetään siten väärin perusteina, joilla hankaloitetaan naisten oikeuksien, naisten tasa-arvon ja heidän oikeutensa päättää omasta kehostaan täysimääräistä toteutumista”;
               
            
                  —
               
               
                  velvoittamaan Euroopan parlamentin korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa kahteen kanneperusteeseen.
      
                  1)
               
               
                  Ensimmäisessä kanneperusteessa väitetään yhtäältä, että Euroopan parlamentilta puuttuu toimivalta antaa päätöslauselma, koska sen kohde ei kuulu toimivaltaan, jonka jäsenvaltiot ovat antaneet perussopimuksilla Euroopan unionille, ja toisaalta, että Euroopan parlamentti on käyttänyt väärin harkintavaltaansa, kun päätöslauselmaa oikeudellisena muotona käytettiin kiertämään vaatimusta muuttaa perussopimuksia, jotta Euroopan unionille annettaisiin toimivaltuuksia, joita sillä ei ole perussopimusten nojalla.
               
            
                  2)
               
               
                  Toinen kanneperuste, jonka mukaan päätöslauselmalla rikotaan perussopimuksia tai niiden soveltamisesta annettuja oikeussäännöksiä, nimittäin EUT 2 artiklaa, EUT 4 artiklan 2 kohtaa, EUT 6 artiklan 3 kohtaa ja SEUT 10 artiklaa, koska päätöslauselma
                  
                              —
                           
                           
                              loukkaa kantajan henkilökohtaisia oikeuksia ja etuja,
                           
                        
                              —
                           
                           
                              perustuu tarkastamattomiin ja epätosiin tietoihin tosiasiallisesta ja oikeudellisesta tilanteesta Puolassa,
                           
                        
                              —
                           
                           
                              sisältää kansainvälisen oikeuden epäluotettavan analyysin ja tulkinnan raskauden keskeytystä koskevasta kysymyksestä
                           
                        
                              —
                           
                           
                              asettaa raskauden keskeytyksen kiellon ja syntymättömän ihmiselämän suojelun perusteettomasti ristiriitaan EUT 2 artiklassa mainittujen arvojen kanssa, jolloin jätetään huomiotta se, että kysymys raskauden keskeyttämisen sallittavuudesta ei ole osa jäsenvaltioiden yhteistä valtiosääntöperinnettä
                           
                        
                              —
                           
                           
                              johtaa Euroopan unionin sosiaalisessa, poliittisessa ja oikeudellisessa elämässä sellaisten henkilöiden syrjintään, jotka kannattavat raskauden keskeyttämisen kieltämistä ja syntymättömän ihmiselämän suojaa,
                           
                        
                              —
                           
                           
                              loukkaa jäsenvaltioiden kansallisen identiteetin ja valtiosääntöidentiteetin kunnioittamisen periaatetta.